
Ένα Χριστουγεννιάτικο Αλφαβητάρι έχει δημιουργήσει ο Αντώνης Παπαθεοδούλου, το οποίο κυκλοφορεί από τις Εκδόσεις Παπαδόπουλος. Ένα ξεχωριστό ταξίδι από το Α ως το Ω με ξεναγό έναν καλικάντζαρο και λέξεις που αποτυπώνουν με τον ωραιότερο τρόπο τη μαγεία αλλά και την ουσία των Χριστουγέννων. Ωσάν άλλος Άι Βασίλης, ο συγγραφέας έχει για βοηθό τη Μυρτώ Δεληβοριά, η οποία χάρη στην αφαιρετική, παιχνιδιάρικη και γεμάτη παστέλ αποχρώσεις εικονογράφησή της χαρίζει μια πρωτότυπη απεικόνιση στο αλφαβητάρι και τις πιο χριστουγεννιάτικες λέξεις.

Τα Χριστούγεννα πλησιάζουν αλλά οι καλικάντζαροι δεν ξέρουν ανάγνωση και γραφή, μήπως πρέπει να πάνε στο σχολείο τα γράμματα να μάθουν; Μα αυτό είναι αδύνατον, αφού τα σχολεία είναι κλειστά την περίοδο των εορτών. Πώς θα κατορθώσουν οι καλικάντζαροι να μάθουν τις λέξεις που περιγράφουν και «μυρίζουν» Χριστούγεννα; Τη λύση δίνει ο καλικάντζαρος Άρης που ξέρει γράμματα και έτσι αναλαμβάνει να δημιουργήσει ένα Χριστουγεννιάτικο Αλφαβητάρι.

Σαφώς, o Άρης ξεκινά από το Α και το Άστρο που οδηγεί τους μάγους στη φΆτνη, που όμως βρίσκουμε και στη ζΑχΑρη την Άχνη του κουρΑμπιέ. Στη συνέχεια βρίσκει για όλα τα γράμματα και μια χριστουγεννιάτικη αντιστοιχία όπως για το Ρ από το οποίο ξεκινά η λέξη Ρόδι για τον τυχερό που θα το σπάσει την Πρωτοχρονιά. Τα γράμματα κυλούν και εκτός από παραδοσιακές εορταστικές έννοιες, κάποια γράμματα κρύβουν και ένα ξεχωριστό μήνυμα όπως το Σ που αντιστοιχεί στο ρήμα «Σκέψου», καλώντας τους αναγνώστες να Σκεφτούν όσους περνούν δύσκολα και να τους βοηθούν στις γιορτές αλλά και καθ’ όλη τη διάρκεια του χρόνου.

Σιγά σιγά η ΑΒ τελειώνει, το Χ και τα Χριστούγεννα έρχονται όπως και το Ω και η Ώρα να πει ο Άρης το δικό του ευχαριστΏ. Αλλά εκείνο που θέλει περισσότερο ο Άρης, όπως και ο συγγραφέας, να μείνει από το χριστουγεννιάτικο ταξίδι από το Α ως το Ω, είναι η πιο μαγική λέξη των Χριστουγέννων που είναι το ΑγαπΏ.
	Ο συγγραφέας

	Ο Αντώνης Παπαθεοδούλου γεννήθηκε το 1977 στον Πειραιά. Σπούδασε κινούμενο σχέδιο και εργάζεται στη διαφήμιση. Από το 1999 γράφει και μεταφράζει ιστορίες, τραγούδια και σενάρια για παιδιά. Βιβλία του έχουν βραβευτεί με το Κρατικό Βραβείο Εικονογραφημένου Παιδικού Βιβλίου, με το βραβείο του Κύκλου του Ελληνικού παιδικού βιβλίου (IBBY), το Βραβείο Εικονογραφημένου Παιδικού Βιβλίου του περιοδικού Διαβάζω, το Ειδικό Βραβείο Βιβλιοπωλών Public κ.α. Το βιβλίο Ένα Τελευταίο Γράμμα που δημιούργησε με την Ίριδα Σαμαρτζή απέσπασε το Διεθνές Βραβείο Compostela 2016. Πολλά βιβλία του έχουν συμπεριληφθεί στις λίστες των White Ravens της Διεθνούς Παιδικής Βιβλιοθήκης του Μονάχου επί σειρά ετών, έχουνε μεταφραστεί σε πολλές γλώσσες κι έχουν μεταφερθεί στο θέατρο και στο κουκλοθέατρο. Περισσότερα για τον ίδιο και τα βιβλία του στο www.antonispapatheodoulou.com


	Η εικονογράφος

	Η Μυρτώ Δεληβοριά γεννήθηκε στην Αθήνα το 1974. Έχει παρουσιάσει τρεις ατομικές εκθέσεις στην Αθήνα και έχει λάβει μέρος σε επτά ομαδικές. Ασχολείται επαγγελματικά με την εικονογράφηση. Το 2006 τιμήθηκε με το Βραβείο του Κύκλου του Ελληνικού Παιδικού βιβλίου και με το Κρατικό Βραβείο Εικονογράφησης για το βιβλίο Ιστορίες για παιδιά του Ισαάκ Μπάσεβις Σίνγκερ. Το 2011 τιμήθηκε με το Βραβείο ΕΒΓΕ και με το Βραβείο Εικονογραφημένου Παιδικού Βιβλίου του περιοδικού «Διαβάζω» και το 2012 με το Κρατικό Βραβείο Εικονογραφημένου Παιδικού Βιβλίου για το βιβλίο Η πόλη που έδιωξε τον πόλεμο, του Αντώνη Παπαθεοδούλου.

